Մայոր Դանիելյան

Մայոր Անդրանիկի Դանիելյան (), արցախցի քաղաքական գործիչ, Արցախի Հանրապետության 3-րդ գումարման Ազգային ժողովի պատգամավոր։

Կենսագրություն 
Մայոր Դանիելյանը ծնվել է 1962 թվականի նոյեմբերի 14-ին Ասկերանի շրջանի Ակնաղբյուր գյուղում։ 1990 թվականին ավարտել է Մոսկվայի կապի ինստիտուտի ինժեներա-տնտեսագիտական ֆակուլտետը։

1983-1985 թվականներին ծառայել է ԽՍՀՄ Զինված ուժերում։

1986-1991 թվականներին աշխատել է արտադրական և վարչական նշանակության տարբեր հիմնարկ-ձեռնարկություններում։ Մասնակցել է Արցախյան ազգային-ազատագրական պայքարին։

1992-1999 թվականներին աշխատել է Շուշիի շրջվարչակազմի աշխատակազմում։ 1999-2000 թվականներին եղել է Շուշիի շրջանի վարչակազմի ղեկավարի տեղակալ, Շուշիի քաղաքապետի պաշտոնակատար։

2000 թվականին Շուշիի թիվ 13 ընտրատարածքից ընտրվել է Արցախի Հանրապետության Ազգային ժողովի պատգամավոր։ Եղել է ֆինանսաբյուջետային և տնտեսական կառավարման հարցերի մշտական հանձնաժողովի նախագահ։

2005-2007 թվականներին եղել է Արցախի Հանրապետության կառավարությանն առընթեր միգրացիայի, փախստականների և վերաբնակեցման վարչության պետի տեղակալ։

2008 թվականի հունվարի 7-ին նշանակվել է Արցախի Հանրապետության վերահսկիչ պալատի խորհրդի անդամ։ 2011 թվականի հունվարի 13-ին վերանշանակվել է նույն պաշտոնում` 6 տարի պաշտոնավարման ժամկետով։ 2014 թվականի նոյեմբերի 6-ին նշանակվել է Արցախի Հանրապետության վերահսկիչ պալատի նախագահի տեղակալ։

2017 թվականի սեպտեմբերի 7-ից՝ Արցախի Հանրապետության հաշվեքննիչ պալատի անդամ է։ 2020 թվականի փետրվարի 10-ից՝ Արցախի Հանրապետության Ազգային ժողովի աշխատակազմի ղեկավարի տեղակալ է։

Ամուսնացած է, ունի երեք զավակ։

Պարգևներ 

 «Մխիթար Գոշ» մեդալ (ԱՀ նախագահի թիվ 13-Ա հրամանագիր 16.02.2018 թվական)

Ծանոթագրություններ

Արտաքին հղումներ 

 ՊԱՏԳԱՄԱՎՈՐՆԵՐ

Հայ քաղաքական գործիչներ
Արցախի Հանրապետության Ազգային ժողովի պատգամավորներ
ՀԹՎ 2023 հոդվածներ